text: Brand kan ses 50 kilometer væk
  01 oktober 2019 kl. 15.15
  Storbranden i Børkop kan ses på lang afstand. Røgfanen kan ses fra både Kolding og 46 km. væk i Haderslev.
  
  Lageret, der brænder i Børkop, ryger kraftigt. Vindforholdene er gunstige - det blæser kun fire meter i sekundet fra nordvest. Det betyder, at røgen stiger til vejrs, og derfor ikke er farlig for naboerne. 
  Derfor er kun selve Industrivej i Børkop afspærret, fortæller beredskabsdirektør Jarl Vagn Hansen.
  - Selvfølgelig skal man ikke gå ind i røgfanen, siger Jarl Vagn Hansen i TV SYD.
  Røgfanen kan til gengæld ses både fra TV SYDs redaktion i Kolding og i Haderslev.
  Bjarne Jensen har klokken 15.50 kontaktet TV SYD og fortalt, at branden kan ses i Haderslev, der ligger knap 50 kilometer væk fra Børkop. 
  På Facebook skriver Torben Impgard Rasmussen, at røgen også kan ses i Rask Mølle. Det er 20 kilometer fra Børkop.
  Har du billeder, kan du sende dem til TV SYD her: https://www.tvsyd.dk/video-upload
  
  